
	EUROPA-KOMMISSIONEN


Bruxelles, den 30.4.2010
KOM(2010)211 endelig
2010/0114 (NLE)

 
Forslag til

RÅDETS AFGØRELSE

af […]

om undertegnelse på Den Europæiske Unions vegne af aftalen om ændring for anden gang af partnerskabsaftalen mellem på den ene side staterne i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 og revideret første gang i Luxembourg den 25. juni 2005

BEGRUNDELSE

Ved afgørelse af 23. februar 2009 bemyndigede Rådet Kommissionen til at indlede forhandlinger med gruppen af stater i Afrika, Vestindien og Stillehavet (i det følgende benævnt "AVS-staterne") med henblik på at foretage den anden revision af partnerskabsaftalen mellem AVS-staterne på den ene side og Den Europæiske Union og dens medlemsstater på den anden side (i det følgende benævnt "Cotonou-aftalen"). 

Som fastsat i Cotonou-aftalens artikel 95, stk. 3, meddelte både AVS-staterne og EU den anden part om, hvilke bestemmelser de ønskede revurderet med henblik på en eventuel ændring af aftalen. AVS-staternes og EU's meddelelser var sammenfaldende på mange områder, idet begge parter erkendte, at Cotonou-aftalen burde videreudvikles hvad angår dens politiske dimension, regional integration og gennemførelse af partnerskabet med hensyn til blandt andet udviklingssamarbejde.

Efter den officielle lancering af forhandlingerne på det fælles råds møde den 29. maj 2009 fandt der en række forhandlingsmøder sted mellem juni 2009 og marts 2010.

Der blev nedsat tre tematiske forhandlingsgrupper, som skulle tilrettelægge forhandlingerne:

i) politisk dimension, institutionelle anliggender og sektorspecifikke politikker

ii) økonomisk samarbejde, regional integration og handel

iii) samarbejde med henblik på udviklingsfinansiering og hermed forbundne anliggender. 

På vegne af Den Europæiske Union og dens medlemsstater blev forhandlingerne ført af Europa-Kommissionen. Kommissionen underrettede løbende medlemsstaterne gennem AVS-Gruppen om de fremskridt, der blev gjort i forhandlingerne. Medlemsstaterne kunne deltage i formelle forhandlingsmøder. 

I overensstemmelse med Cotonou-aftalens artikel 95, stk. 3, blev forhandlingerne afsluttet på et ekstraordinært fælles ministermøde den 19. marts 2010, hvor EU's forhandler paraferede de godkendte tekster til ændring af aftalen. 

Kommissionen anser den ændrede aftale, som er til undertegnelse hos begge parter, for at være i overensstemmelse med forhandlingsdirektiverne. 

Ifølge artikel 218, stk. 6, litra a), i TEUF skal der indhentes godkendelse fra Europa-Parlamentet, inden Kommissionen foreslår Rådet en afgørelse om indgåelse af den ændrede aftale.

På et senere tidspunkt vil det være nødvendigt at revidere Cotonou-aftalen yderligere for at indføre ændringer som følge af Lissabontraktatens ikrafttræden, navnlig hvad angår udskiftningen af ordene "Det Europæiske Fællesskab" med "Den Europæiske Union" og hvad angår EU's repræsentation udadtil. 

Forslag til

RÅDETS AFGØRELSE

af […]

om undertegnelse på Den Europæiske Unions vegne af aftalen om ændring for anden gang af partnerskabsaftalen mellem på den ene side staterne i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 og revideret første gang i Luxembourg den 25. juni 2005

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, navnlig artikel 217 sammenholdt med artikel 218, stk. 5,

under henvisning til forslag fra Kommissionen, og 

ud fra følgende betragtninger:

(1) Ved afgørelse af 23. februar 2009 bemyndigede Rådet Kommissionen til at indlede forhandlinger med gruppen af stater i Afrika, Vestindien og Stillehavet (i det følgende benævnt "AVS-staterne") med henblik på at foretage den anden revision af partnerskabsaftalen mellem AVS-staterne på den ene side og Det Europæiske Fællesskab og dets medlemsstater på den anden side (i det følgende benævnt "Cotonou-aftalen").

(2) I overensstemmelse med Cotonou-aftalens artikel 95, stk. 3, blev forhandlingerne afsluttet på et ekstraordinært fælles ministermøde den 19. marts 2010, hvor de tekster, der ændrer aftalen, blev paraferet. 

(3) Aftalen bør undertegnes med forbehold af dens indgåelse på et senere tidspunkt.

(4) Som følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab.

VEDTAGET FØLGENDE AFGØRELSE:

Artikel 1

(1)
Formanden for Rådet bemyndiges til at udpege den (de) person(er), der er beføjet til på Den Europæiske Unions vegne at undertegne aftalen om ændring for anden gang af partnerskabsaftalen mellem på den ene side staterne i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 og revideret første gang i Luxembourg den 25. juni 2005. 


Teksten til den aftale, der skal undertegnes, er knyttet til denne afgørelse.

(2)
Formanden for Rådet fremsætter på vegne af Den Europæiske Union følgende erklæring, som indsættes i slutakten til den ændrede aftale:


"Som følge af Lissabontraktatens ikrafttræden den 1. december 2009, er Den Europæiske Union trådt i stedet for og har efterfulgt Det Europæiske Fællesskab, og fra den dato udøver den alle Det Europæiske Fællesskabs rettigheder og påtager sig alle dets forpligtelser. Derfor læses "Det Europæiske Fællesskab" eller "Fællesskabet" i teksten til aftalen, hvor det er relevant, som "Den Europæiske Union".

Den Europæiske Union vil foreslå AVS-parterne en brevveksling med henblik på at opdatere teksten til aftalen efter de institutionelle ændringer i Den Europæiske Union som følge af Lissabontraktatens ikrafttræden."
Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den .[…]


På Rådets vegne

